井赋
王彪之 (WeiJin)
考五材之物化，寂冥感而资静，水带地而壤润，月流天而宵炯。燧钻木而发火，益穿坤而构井，摹玄羲之灵爻，仰东宿之飞景，步土脉，测水泉，方栏结，辘轳悬。悬沈瓶而玄汲，飞纤绠而幽牵。于是沓黄垆之邃，鲜润下之洁。澄澜恬以清泠，渟泓朗以寥戾；协大阴以化液，体上善以流惠。三伏焦暑，亢阳重授，轻飙不弱，纤云不覆。